คำสั่งของคณะปฏิรูปการปกครองแผ่นดินคำสั่งของคณะปฏิรูปการปกครองแผ่นดินฉบับที่๒๐----------- ตามคำสั่งของคณะปฏิรูปการปกครองแผ่นดินฉบับที่ ๕ ลงวันที่ ๖ ตุลาคม๒๕๑๙ ข้อ ๒ และคำสั่งของคณะปฏิรูปการปกครองแผ่นดิน ฉบับที่๑๐ ลงวันที่ ๗ ตุลาคม ๒๕๑๙ ให้นิตยสารรายสัปดาห์และสิ่งตีพิมพ์อื่น ๆและหนังสือพิมพ์รายวันเสนอข่าวและข้อเขียนแสดงความคิดเห็นเป็นภาษาไทยหรือภาษาต่างประเทศออกจำหน่ายได้ ภายใต้การควบคุมของคณะกรรมการตรวจสอบข่าวสารซึ่งได้รับมอบหมายจากคณะปฏิรูปการปกครองแผ่นดิน ก่อนทำการพิมพ์จำหน่ายจ่ายแจกนั้น บัดนี้คณะปฏิรูปการปกครองแผ่นดินเห็นสมควรวางข้อกำหนดเพิ่มเติม เพื่อให้เกิดความสะดวกและคล่องตัวแก่การดำเนินงานของหนังสือพิมพ์รายวัน นิตยสารรายสัปดาห์ และสิ่งตีพิมพ์อื่น ๆ ให้มากยิ่งขึ้นจึงวางข้อกำหนดไว้ดังต่อไปนี้ ข้อ๑ให้คำสั่งฉบับนี้มีผลใช้บังคับแก่หนังสือพิมพ์ และสิ่งพิมพ์ ตามความหมายที่บัญญัติไว้ในมาตรา ๔ แห่งพระราชบัญญัติการพิมพ์พุทธศักราช ๒๕๘๔ ข้อ๒ ผ่อนผันให้หนังสือพิมพ์และสิ่งพิมพ์ ทำการพิมพ์ออกจำหน่ายจ่ายแจกได้ โดยไม่ต้องผ่านการตรวจสอบจากคณะกรรมการตรวจสอบข่าวสารซึ่งได้รับมอบหมายจากคณะปฏิรูปการปกครองแผ่นดิน แต่ห้ามมิให้หนังสือพิมพ์และสิ่งพิมพ์ใดพิมพ์หรือโฆษณา ข้อความหรือรูปภาพที่มีลักษณะดังต่อไปนี้ (๑)ข้อความหรือรูปภาพซึ่งเป็นการละเมิดต่อพระมหากษัตริย์ หรือเป็นการกล่าวร้ายเสียดสี หมิ่นประมาท ดูหมิ่น หรือเหยียดหยามพระราชินี รัชทายาท หรือผู้สำเร็จราชการแทนพระองค์ (๒) ข้อความหรือรูปภาพซึ่งเป็นการกล่าวร้ายเสียดสีหรือเหยียดหยามประเทศชาติ หรือปวงชนชาวไทยเป็นส่วนรวม หรือข้อความใด ๆที่สามารถจะทำให้ต่างชาติเสื่อมความเชื่อถือไว้วางใจในประเทศไทย รัฐบาลไทย หรือคนไทยโดยทั่วไป (๓)ข้อความหรือรูปภาพซึ่งเป็นการกล่าวร้ายเสียดสี หรือเหยียดหยามรัฐบาลไทย หรือกระทรวง ทบวง กรม ในรัฐบาลอย่างเคลือบคลุมโดยไม่แจ้งให้เห็นว่าได้ทำผิดในเรื่องใด (๔)ข้อความหรือรูปภาพซึ่งเป็นการแสดงอย่างเคลือบคลุมว่า ได้มีความเสื่อมโทรมเลวทราม หรือผิดร้ายเสียหายในรัฐบาล หรือกระทรวง ทบวงกรม ในรัฐบาลโดยไม่แสดงว่าเป็นเรื่องใดข้อใด (๕) ข้อความหรือรูปภาพซึ่งเป็นการส่งเสริมให้เกิดความนิยมในลัทธิคอมมิวนิสต์ หรือพอเห็นไว้ว่าเป็นกลอุบายของคอมมิวนิสต์เพื่อก่อกวนหรือบ่อนทำลายความมั่นคงของประเทศ (๖)ข้อความหรือรูปภาพหรือการพาดหัวหนังสือพิมพ์ซึ่งเป็นเท็จ หรือในลักษณะที่อาจทำให้ประชาชนเกิดความตื่นตกใจ หรือวิตกกังวลหรือเกิดความหวาดกลัว หรือข้อความในลักษณะซึ่งเป็นการปลุกปั่นหรือยุยงให้เกิดความไม่สงบหรือขัดต่อความสงบเรียบร้อย หรือศีลธรรมอันดีของประชาชนหรือข้อความทำนายในทางที่อาจก่อให้เกิดความวิตกกังวลแก่ประชาชนในโชคชะตาของบ้านเมือง (๗)ข้อความหรือรูปภาพซึ่งใช้ถ้อยคำหยาบคายเป็นทางให้เสื่อมเสียศีลธรรมหรือวัฒนธรรมของชาติ (๘) ข้อความหรือรูปภาพซึ่งเป็นความลับของทางราชการ ข้อ๓ ผู้ใดฝ่าฝืนข้อห้ามต่าง ๆ ในข้อ ๒ให้คณะกรรมการตรวจสอบข่าวสารหนังสือพิมพ์ซึ่งได้รับมอบหมายจากคณะปฏิรูปการปกครองแผ่นดินมีอำนาจให้คำตักเตือน หรือสั่งเป็นหนังสือแก่บรรณาธิการหรือเจ้าของหนังสือพิมพ์ฉบับที่ฝ่าฝืนนั้นให้เสนอข้อความทั้งสิ้นที่จะโฆษณาในหนังสือพิมพ์ฉบับต่อ ๆไปให้คณะกรรมการตรวจสอบข่าวสารหนังสือพิมพ์ตรวจข่าวก่อน จึงจะทำการพิมพ์และโฆษณาได้ นอกจากการตรวจข่าวแล้วให้คณะกรรมการตรวจสอบข่าวสารหนังสือพิมพ์มีอำนาจยึดหนังสือพิมพ์นั้นทำลายเสียหรือสั่งให้พักไว้หรือถอนในอนุญาตหรือสั่งงดการเป็นผู้โฆษณา บรรณาธิการและหรือเจ้าของหนังสือพิมพ์ซึ่งอยู่ในความรับผิดชอบของผู้นั้นทันทีโดยมีกำหนดเวลาหรือไม่ก็ได้และจะสั่งเปลี่ยนแปลงหรือยกเลิกคำสั่งนั้นภายหลังก็ได้ ข้อ๔ให้เจ้าพนักงานการพิมพ์กับเจ้าหน้าที่อื่นซึ่งได้รับแต่งตั้งตามพระราชบัญญัติการพิมพ์ พุทธศักราช ๒๔๘๔ปฏิบัติตามคำสั่งของคณะกรรมการตรวจสอบข่าวสารหนังสือพิมพ์ ให้ผู้ที่เกี่ยวข้องดำเนินการตามคำสั่งนี้ตั้งแต่บัดนี้เป็นต้นไป สั่งณ วันที่ ๑๑ ตุลาคม พุทธศักราช ๒๕๑๙ พลเรือเอก สงัด ชลออยู่ หัวหน้าคณะปฏิรูปการปกครองแผ่นดิน[รก.๒๕๑๙/๑๒๕/๔พ/๑๑ ตุลาคม ๒๕๑๙]